钦定古今图书集成/明伦汇编/氏族典/第237卷 > 张雕
## 钦定古今图书集成/明伦汇编/氏族典/第237卷 > 张雕

按《北齐书张雕传》：“雕，中山北平人也。家世贫贱，而慷
慨有志节，雅好古学，精力绝人。负箧从师，不远千里，
遍通五经。尢明三传，弟子远方就业者以百数，诸儒
服其强辨。魏末，以明经召入霸府，高祖令与诸子讲
读。起家殄寇将军，稍迁太尉长流参军，定州主簿。从
世宗赴，并除常山府长流参军。天保中，为永安王府”
参军事。显祖崩于晋阳，擢兼祠部郎中，典丧事，从梓
宫还邺。乾明初，除国子博士，迁平原太守，坐赃贿失
官。世祖即位，以旧恩除通直散骑侍郎。琅邪王俨求
博士，精儒学，有司以雕应选，时号“得人。”寻为泾州刺
史。未几，拜散骑常侍，复为俨讲。值帝侍讲马敬德卒，
乃入授经书。帝甚重之，以为侍读，与张景仁并被尊
礼，同入华光殿共读《春秋》。加国子祭酒，假仪同三司，
待诏文林馆。何洪珍与张景仁结为婚媾，雕以景仁
宗室，自托于洪珍，倾心相礼，情好日密，公私之事，雕
常为其指南。洪珍又奏雕监国史。寻除侍中，加开府，
奏度支事，大被委任，言多见从，特敕奏事不趋，呼为
“博士。”会雕与侍中崔季舒等谏帝幸晋阳，韩长鸾谮
之，诛死，时年五十五。